Echipa națională de handbal feminin a României va susține un test important în luna aprilie. Tricolorele au perfectat o partidă amicală în fața Franței, campioana olimpică și mondială.
România va juca un meci amical cu Franța în luna aprilie
Echipa României pregăteşte ultimele două partide din preliminariile CE2024, în 4 aprilie, la Cazin, cu Bosnia-Herţegovina, respectiv în 7 aprilie, la Buzău, cu Grecia.
Reunirea va avea loc în 1 aprilie, potrivit anunţului de vineri al FR Handbal.
Lotul României: portari - Diana Ciucă (Rapid Bucureşti), Bianca Curmenţ (SCM Craiova), Daciana Hosu (SCM Rm. Vâlcea); jucătoare de câmp - Bianca Bazaliu, Cristina Laslo (Gloria Bistriţa), Daria Bucur (Gloria Buzău), Alicia Gogîrlă (SCM Rm. Vâlcea), Andreea Popa (Dunărea Brăila), Elena Roşu (Măgura Cisnădie), Ştefania Stoica (CSM Bucureşti), Oana Borş, Eva Kerekes (Minaur Baia Mare), Corina Lupei (Dunărea Brăila), Andra Moroianu (Gloria Buzău), Roberta Stamin (HC Zalău), Ana Ciolan (CSM Tg. Jiu), Lorena Ostase (Rapid), Bianca Voica (Corona Braşov).
După meciul cu Grecia, naţionala antrenată de Florentin Pera va continua pregătirea la Buzău, iar apoi se va deplasa la Clermond-Ferrand, unde între 13-15 aprilie va juca şi un amical cu campioana olimpică şi mondială Franţa, anunță News.ro.
România este deja calificată la turneul final al CE2024, fiind lider în grupa 1, după rezultatele: 49-18 cu Bosnia, 32-20 cu Grecia, 26-24 şi 25-23 cu Croaţia.
Ediţia din 2024 a Campionatului European va fi prima cu 24 de echipe la start şi va fi găzduită de Austria, Ungaria şi Elveţia, între 28 noiembrie – 15 decembrie. Primele două clasate în grupele preliminare şi patru echipe de pe locul 3 se califică la turneul final, unde şi-au mai asigurat locul din preliminarii Danemarca, Suedia, Olanda, Franţa.
La ultimele două ediţii ale Campionatului European, România s-a clasat pe locul 12, după ce în 2018 era pe locul 4. Cea mai bună performanţă a tricolorelor este medalia de bronz din 2010.
Deţinătoarea trofeului este Norvegia.